《依韵和李知刚黄安见示》
宋代·陆佃

蒋山鳞鬣苍嵯峨，参伐可扪斗可摩。建康开府占形胜，千樯万舳来江艖。

忆昨司空驻千骑，与人倾盖肠无他。有时偃蹇枕书卧，忽地起走仍吟哦。

诸生横经饱馀论，宛若茂草生陵阿。发挥形声解奇字，岂但晚学池中鹅。

余初闻风裹粮走，愿就秦扁医沈疴。登堂一见便称许，暴之秋阳濯江沱。

夜深归来学舍冷，鼓吹有蛙更闻鼍。曾参捉襟肘屡见，回也箪食倾瓢蠡。

谁云寒儒偶遭遇，驰道马疾摇鸣珂。因缘乞郡得金印，关吏虽识难谁何。

迩来二纪世已换，仙棋一局真烂柯。孔林父子久同葬，谢安墩在空坡陀。

顾瞻思贤有仪象，挂壁未去聊随梭。中年触绪易感慨，赖有二子相经过。

陇西家儿信奇伟，美玉在岩珠在波。惭非冰清托之女，亭亭松柏垂茑萝。

黄生初来似蚕蠋，被丝缠裹今成蛾。磨砻爪距擅场屋，拟与群俊争殊科。

惟黄与李岂易得，一二自抵三千多。回思争雄六战国，竞致宾客寻干戈。

黄金筑台礼郭隗，玉盘进手延荆轲。鸡鸣狗盗何足数，虽欲定霸终蹉跎。

大哉皇宋圣人出，日月双丽君臣和。岁时金穰玉烛润，纪功泰山崖可磨。

平生慷慨慕荆国，自誓中立无邪颇。异时与子共勋业，请效夔契赓尧歌。

作者简介：陆佃，宋熙宁三年（1070）进士，授蔡州推官、国子监直讲。元丰时擢中书舍人、给事中。哲宗时徙知邓州、泰州、海州。徽宗即位，召为礼部侍郎，命修《哲宗实录》。后拜尚书右丞，转左丞（副宰相）。家贫苦学，映月读书。过金陵受教于王安石。安石当问新政于佃，佃曰：“法非不善，但恐推行不能如本意。”熙宁三年（公元一〇七〇年），擢进士甲科，调蔡州推官召为国子监直讲。安石以佃不附已，专付之经术，不复咨以政。徽宗时，为尚书右丞。每欲参用元祐人才，遂低佃名在党籍，能为中大夫，知亳州。